CELEX: C2005/106/78
Language: da
Date: 2005-04-30 00:00:00
Title: Sag T-85/05: Sag anlagt den 16. februar 2005 af Ano Liosia kommune og 6 andre personer mod Kommissionen for De Europæiske Fællesskaber

30.4.2005   
            
            
               DA
            
            
               Den Europæiske Unions Tidende
            
            
               C 106/39
            
         Sag anlagt den 16. februar 2005 af Ano Liosia kommune og 6 andre personer mod Kommissionen for De Europæiske Fællesskaber
   (Sag T-85/05)
   (2005/C 106/78)
   Processprog: græsk
   Ved De Europæiske Fællesskabers Ret i Første Instans er der den 16. februar 2005 anlagt sag mod Kommissionen for De Europæiske Fællesskaber af Ano Liosia kommmune, Ano Liosia (Attika), Theodora Goula, Argyris Argyropoulos, Ioannis Manis, Eleni Dalipi, Vasilis Papagrigoriou og Georgios Frangalexis, alle Ano Liosia, ved advokat G.-E. Kalavros.
   Sagsøgeren har nedlagt følgende påstande:
   
               —
            
            
               Kommissionens beslutning nr. 5522 af 21. december 2004 om ydelse af støtte fra Samhørighedsfonden til anlægsarbejdet »første fase i indretningen af andet affaldsdepot for det vestlige Attika ved Skalistiri i Fyli kommune, Grækenland (CCI-nr.: 2004 GR 16 C PE 001)« annulleres, og
            
         
               —
            
            
               Kommissionen tilpligtes at betale sagsøgernes sagsomkostninger.
            
         Søgsmålsgrunde og væsentligste argumenter:
   Til støtte for deres søgsmål gør sagsøgerne gældende, at den anfægtede beslutning er i strid med målene om bevarelse, beskyttelse og forbedring af miljøkvaliteten, beskyttelse af menneskers sundhed samt en forsigtig og rationel udnyttelse af naturressourcerne, jf. artikel 2 EF, artikel 4, stk. 1, EF og artikel 174 EF, idet Ano Liosia kommune, som sagsøgerne anser for forurenet og forfalden, dermed forpligtes til at modtage en meget større mængde affald end de to andre affaldsdepoter, der er planlagt i Attika nomos. I denne forbindelse har sagsøgeren anført visse problemer med hensyn til det sted, som er blevet valgt til indretning af affaldsdepotet, nemlig at der i det væsentlige er tale om en fortsættelse af allerede eksisterende anlæg, at det udsete område er udlagt som område med absolut beskyttelse af det naturlige miljø og er delvist dækket af skov og skal delvist gentilplantes med skov, at ejendomsrettighederne i området ikke er sikret, og at det ifølge en undersøgelse af de miljømæssige konsekvenser ikke er det mest egnede område.
   Desuden gør sagsøgerne gældende, at den anfægtede beslutning er i strid med Den Hellenske Republiks forpligtelse
   
               —
            
            
               til at træffe passende foranstaltninger for at fremme forhindring eller nedbringelse af affaldsproduktionen og af affaldets skadevirkninger og til at udvikle renere teknologier og en bedre udnyttelse af naturressourcerne, samt til at til at sikre, at affaldet nyttiggøres eller bortskaffes, uden at menneskets sundhed bringes i fare, og uden at der anvendes fremgangsmåder eller metoder, som vil kunne skade miljøet, i henhold til artikel 3 og 4 i direktiv 91/156 (1)
               
            
         
               —
            
            
               til at overholde det regionale særprogram til forebyggelse, recirkulation og forarbejdning af affald, i henhold til artikel 3, 4 og 6 i direktiv 75/442 (2)
               
            
         
               —
            
            
               til at sikre, at det nye anlæg træffer de nødvendige forebyggende foranstaltninger mod forurening, så der ikke forårsages en væsentlig forurening, i henhold til artikel 3 i direktiv 96/61 (3)
               
            
         og Den Hellenske Republiks forpligtelser i henhold til artikel 1 i direktiv 97/11 (4).
   
      (1)  Rådets direktiv 91/156/EØF af 18.3.1991 om ændring af direktiv 75/442/EØF om affald, EFT L 78, s. 32.
   
      (2)  Rådets direktiv 75/442/EØF af 15.7.1975 om affald, EFT L 194, s. 39.
   
      (3)  Rådets direktiv 96/61/EF af 24.9.1996 om integreret forebyggelse og bekæmpelse af forurening, EFT L 257, s. 26.
   
      (4)  Rådets direktiv 97/11/EF af 3.3.1997 om ændring af direktiv 85/337/EØF om vurdering af visse offentlige og private projekters indvirkning på miljøet, EFT L 73, s. 5.